Diari Oficial de la Generalitat Valenciana


Sumari del DOGV 2618, del 03-11-1995 (1995/836649)

ORDRE de 10 d'octubre de 1995, de la Conselleria de Treball i Afers Socials, per la qual es convoquen ajudes per a la realització de determinades accions de formació professional ocupacional per al col.lectiu de dones.
--------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2618

Data del DOGV
:   03-11-1995

Secció del DOGV
:   ALTRES DISPOSICIONS

Número del document
:   1995/836649


Data del document
:   10-10-1995

Organisme emissor
:   Conselleria de Treball i Afers Socials

Tipus de document
:   Ordre

ORDRE de 10 d'octubre de 1995, de la Conselleria de Treball i Afers Socials, per la qual es convoquen ajudes per a la realització de determinades accions de formació professional ocupacional per al col·lectiu de dones.   
Un dels col·lectius més afectats per l'atur en la nostra comunitat és l'integrat per dones. Potser que també siga el col·lectiu de dones, en particular el d'aquelles dedicades a tasques de tractament de fruites en magatzems, el més perjudicat per recents fenòmens climàtics que han assolat la comarca de la Ribera Alta.  
Davant aquesta situació, la Conselleria de Treball i Afers Socials ha decidit desplegar una sèrie de mesures destinades a incrementar el valor afegit de la mà d'obra femenina a través de la realització d'una sèrie de cursos. Per això,  
ORDENE  
Article primer. Sobre la finalitat d'aquesta ordre  
Es convoca les entitats públiques i les organitzacions empresarials o sindicals a presentar sol·licituds d'ajudes per realitzar cursos de formació professional l'inici dels quals tindrà lloc en aquest exercici.  
Article segon. Sobre destinataris  
El col·lectiu al qual es dirigiran els cursos acollits a aquesta ordre serà el de dones en situació d'atur.  
Article tercer. Sobre l'àmbit d'aplicació  
Els cursos acollits a aquesta ordre s'hauran de desplegar en l'àmbit de la Comunitat Valenciana i tindran preferència aquells que es realitzaran en la comarca de la Ribera Alta.  
Article quart. Sobre els terminis  
Les sol·licituds d'ajudes es formularan en els models normalitzats, que seran proporcionats per les direccions territorials de Treball i Afers Socials. Cada sol·licitud es formularà incloent-hi totes les accions sol·licitades per l'entitat en l'àmbit provincial.  
Les sol·licituds d'ajuda i la resta de documentació annexa es presentaran en el termini màxim de 15 dies hàbils comptadors des de l'endemà de la publicació d'aquesta ordre, en els registres de les corresponents direccions territorials:  
Alacant: Carrer Pintor Llorenç Casanova, núm. 6.  
Castelló: Plaça Maria Agustina, núm. 1.  
València: Avinguda del Baró de Càrcer, núm. 36,  
o en qualsevol dels registres a què es refereix l'article 30 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu comú (BOE núm. 285, de 27.11.92).  
A les indicades sol·licituds s'haurà adjuntar la següent documentació:  
a) Acreditació de la personalitat de l'entitat sol·licitant, que s'instrumentarà:  
- Mitjançant l'escriptura de constitució, inscrita en el registre corresponent, o una certificació expedida per aquest.  
b) Fitxa de manteniment de tercers, segons el model que es facilitarà a aquest efecte.  
c) Memòria per a cada acció formativa, que cal desplegar segons les especificacions previstes en els diferents programes, segons el model normalitzat que es facilitarà en suport escrit o magnètic. L'esmentada memòria anirà acompanyada de la documentació complementària necessària.  
No s'hi aportaran els documents esmentats que ja estiguen en poder de la Direcció General de Formació i Inserció Professional.  
Article cinquè Sobre l'avaluació de les sol·licituds de cursos  
La Conselleria de Treball i Afers Socials concedirà les ajudes a través d'una resolució del director territorial de Treball i Afers Socials a aquelles entitats que en funció dels criteris definits en aquesta norma hauran assolit els majors nivells de valoració.  
Com a pas previ a la resolució dels cursos, es crearà una comissió de valoració formada pels següents membres:  
- 4 tècnics, entre els quals figurarà el secretari de la comissió, nomenats pel director general de Formació i Inserció Professional, de la Conselleria de Treball i Afers Socials.  
- 2 psicopedagogs de reconegut prestigi, nomenats pel director general de Formació i Inserció Professional.  
- 4 professors universitaris de reconegut prestigi, un per cada universitat de la Comunitat Valenciana, a proposta dels seus respectius rectors i nomenats pel director general de Formació i Inserció Professional.  
- 2 tècnics de la Direcció General de la Dona, entre els quals figurarà el president de la comissió, nomenats per la directora general de la Dona.  
Les sessions d'aquesta comissió d'avaluació se celebraran en la seu de la Conselleria de Treball i Afers Socials, passeig de l'Albereda 16, 46402 València, i se sotmetran al règim previst per als òrgans col·legiats per la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú (BOE núm. 285, de 27.11.92).  
La comissió d'avaluació seleccionarà aquells cursos que considere que generaran majors expectatives en l'accés a l'ocupació per al col·lectiu participant i aquests seran valorats conformement amb els criteris tècnico-pedagògics enumerats en l'article següent.  
La comissió d'avaluació elaborarà una acta amb les puntuacions obtingudes per les entitats sol·licitants. La resolució serà emesa pels directors territorials de Treball i Afers Socials corresponents.  
Article sisè Sobre criteris d'avaluació  
Per a l'avaluació dels cursos sol·licitats s'atendran els següents criteris:  
a) Recursos tècnico-pedagògics. En concret, la valoració es referirà als següents punts, que seran avaluats amb una puntuació del 0 al 4 i se n'extraurà finalment una puntuació mitjana.  
1. La qualitat del programa del curs, tant en els seus aspectes teòrics com en les habilitats o aptituds que tendesca a induir.  
2. El currículum dels docents assignats al desplegament del programa. S'hi valorarà preferentment l'experiència professional dels docents en la matèria objecte del curs.  
3. La idoneïtat de les infrastructures (instal·lacions, aules i tallers) propostes per a la realització del curs.  
4. Quantitat i qualitat dels equips didàctics utilitzats i la seua idoneïtat amb el programa i el nombre d'alumnes proposats.  
5. Quantitat i qualitat del material de consum utilitzat per l'alumnat en el curs.  
b) Viabilitat del curs. Es tindrà en compte per realitzar la valoració l'adequació del curs als objectius generals i específics definits en cadascun dels programes formatius regulats en l'Ordre de 29 de desembre de 1994 en el seu article 25, així com les expectatives d'ocupació a través de la realització del curs, justificats mitjançant un pla de prospecció realitzat per l'entitat sol·licitant. Així mateix, la viabilitat del curs es valorarà amb una puntuació del 0 al 4.  
L'avaluació final es concretarà en la mitjana aritmètica entre la puntuació mitjana dels punts de l'apartat a) i la puntuació de l'apartat b).  
Article setè. Sobre el seguiment dels cursos  
La Direcció General de la Dona, conjuntament amb les direccions territorials, seran els encarregats del seguiment i control dels cursos.  
El seguiment de l'assistència dels alumnes es realitzarà mitjançant la firma d'una nota diària escaient.  
Abans que concloga un curs, s'hi detectarà l'opinió dels alumnes participants mitjançant un test.  
Article vuitè. Sobre la línia de subvenció  
Les subvencions establertes en aquesta disposició seran a càrrec del programa 322.20 «Formació Professional Ocupacional», a través de la línia de subvenció 406 «Formació de dones», per un import màxim de 421.533.351 PTA.  
Article novè. Termini per a la resolució  
Des de la finalització del termini per a la presentació de les sol·licituds, sense perjudici del requeriment de reparació, de l'article 71.1 de la Llei 30/1992, de 26 de novembre, la direcció territorial de Treball i Afers Socials corresponent resoldrà en el termini màxim d'un mes, i s'entendrà desestimada si no es produeix una resolució en el termini esmentat, sense perjudici de l'obligació que té l'administració de resoldre totes les sol·licituds que se li formulen.  
Article deu. Normes supletòries  
L'Ordre de 29 de desembre de 1994, de la Conselleria de Treball i Afers Socials (DOGV de 31.12.94), per la qual es determinen els programes de formació professional ocupacional i contínua i es regula el procediment general per a l'atorgament d'ajudes durant l'exercici de 1995, serà d'aplicació per a tots els aspectes no regulats específicament en aquesta norma.  
DISPOSICIó FINAL  
Aquesta ordre entrarà en vigor l'endemà de la seua publicació al Diari Oficial de la Generalitat Valenciana.  
València, 10 d'octubre de 1995  
El conseller de Treball i Afers Socials,  
JOSÉ SANMARTíN ESPLUGUES